রাজনীতিতে পা দিয়েই BJP-র টিকিটে প্রার্থী হলেন জনপ্রিয় গায়িকা

ওয়েব ডেস্ক: মঙ্গলবারই তিনি যোগ দিয়েছেন বিজেপিতে (BJP), আর বুধবার পেলেন বিধানসভা নির্বাচনের টিকিট। বিহার বিধানসভা নির্বাচনে (Bihar Assembly Election) তাঁকে প্রার্থী করে নতুন চমক দিল বিজেপি। জনপ্রিয় লোকসংগীত শিল্পী মৈথিলী ঠাকুরকে (Maithili Thakur) আলিনগর আসন থেকে প্রার্থী করেছে পদ্ম শিবির। বুধবার প্রকাশিত বিজেপির দ্বিতীয় প্রার্থী তালিকায় (Candidate List) মোট ১২ জনের নাম ঘোষণা করা হয়েছে, যার মধ্যে রয়েছেন এই তরুণী সংগীতশিল্পীও।

বিহার রাজ্য বিজেপি-র তরফে জানানো হয়েছে, ঘোষিত ১২টি আসনের মধ্যে ৯টিতেই নতুন মুখকে প্রার্থী হওয়ার সুযোগ দেওয়া হয়েছে। দলের তরুণ নেতৃত্বকে এগিয়ে আনতে এবং নির্বাচনে নতুন উদ্দীপনা আনতেই এই পদক্ষেপ বলে মনে করা হচ্ছে। কিন্তু মৈথিলী ছাড়া আর কে কে বিজেপির টিকিটে লড়ছেন বিহারের আসন্ন নির্বাচনে? সেটা এবার জেনে নেওয়া যাক।

আরও পড়ুন: ঐতিহাসিক আসনে মনোনয়ন তেজস্বীর! সঙ্গে গেলেন লালু, রাবড়িও

বিহার বিধানসভা নির্বাচনের জন্য বিজেপির প্রকাশিত দ্বিতীয় প্রার্থী তালিকার উল্লেখযোগ্য হল প্রাক্তন আইপিএস অফিসার আনন্দ মিশ্রর নাম। তিনি বক্সার আসন থেকে লড়বেন। পাশাপাশি বীরেন্দ্র কুমার লড়বেন রোসড়া কেন্দ্র থেকে, এবং ছোটি কুমারী প্রার্থী হয়েছেন ছপরা বিধানসভা কেন্দ্র থেকে।

তবে এই তালিকায় পুনরায় সুযোগ পেয়েছেন মাত্র দুজন বর্তমান বিধায়ক। তাঁরা হলেন হায়াঘাটের রামচন্দ্র প্রসাদ ও রোসড়ার বীরেন্দ্র কুমার। অন্যদিকে বাদ পড়েছেন তিনজন বর্তমান বিজেপি বিধায়ক—বারহের জ্ঞানেন্দ্র সিং গ্যানু, ছপরার সিএন গুপ্তা এবং গোপালগঞ্জের কুসুম দেবী।

অন্যদিকে বাণিয়াপুরে বিজেপি প্রার্থী হয়েছেন কেদারনাথ সিং, যা গতবারের মতোই হাই–প্রোফাইল প্রতিদ্বন্দ্বিতার আসন বলে ধরা হচ্ছে। আগিয়াঁও আসন থেকেও নতুন মুখ আনছে বিজেপি। সেখান থেকে এবার প্রার্থী হয়েছেন মহেশ পাসোয়ান।

দেখুন আরও খবর: