ভোটমুখী বিহারে পিকে-র চমক! ১১৬ আসনে কার ভাগ্যে জুটল টিকিট?

ওয়েব ডেস্ক: বিহার বিধানসভা নির্বাচনে (Bihar Assembly Election) যে তিনি এবং তাঁর দল বিশেষ গুরুত্বপূর্ণ হয়ে উঠেছে, তা আগেভাগেই বুঝিয়ে দিয়েছেন প্রশান্ত কিশোর (Prashant Kishor)। তাই বিভিন্ন আসনে তাঁর দল জন সুরাজের (Jan Suraaj) প্রার্থী তালিকা ঘোষণা নিয়েও অন্যান্য দলগুলিকে চমক দিলেন তিনি। মাত্র চার দিনের ব্যবধানে দ্বিতীয় দফার প্রার্থী তালিকা (Candidate List) প্রকাশ করল পিকে-র দল। সোমবার দলের পক্ষ থেকে নতুন করে ৬৫ জন প্রার্থীর নাম ঘোষণা করা হয়েছে। এর ফলে এখন পর্যন্ত ১১৬টি আসনে প্রার্থী দিয়েছে জন সুরাজ, যা মোট ২৪৩টি আসনের প্রায় অর্ধেক।

প্রার্থী তালিকা প্রকাশ করে সাংবাদিক বৈঠকে প্রশান্ত কিশোর বলেন, “আমরা আগেই জানিয়েছিলাম সমাজের যেসব সম্প্রদায়ের প্রতিনিধিত্ব সবচেয়ে কম, তাঁদেরই বেশি করে সুযোগ দেওয়া হবে। বিহারে পিছিয়ে পড়া সম্প্রদায়ের সংখ্যা সবচেয়ে বেশি, তাই আমরা এখনও পর্যন্ত এক-তৃতীয়াংশ আসনে তাঁদের প্রার্থী করেছি।”

আরও পড়ুন: RSS-কে নিয়ে বিস্ফোরক মন্তব্য কংগ্রেসের মুখ্যমন্ত্রীর ছেলের

তিনি আরও জানান, “বিহারের ইতিহাসে এই প্রথম এত বেশি তপশিলি জাতি ও উপজাতি সম্প্রদায়ের মানুষকে প্রার্থী করা হল। দ্বিতীয় তালিকায় ঘোষিত ৬৫ জন প্রার্থীর মধ্যে ২০ জন সংরক্ষিত আসনে প্রতিদ্বন্দ্বিতা করবেন, এর মধ্যে ১৯টি তপশিলি জাতি ও একটি তপশিলি উপজাতি আসন।” এছাড়া আরও ২০টি সাধারণ আসনে তপশিলি সম্প্রদায়ের প্রার্থী এবং ১৪টি আসনে সংখ্যালঘু প্রার্থী দেওয়া হয়েছে।

নির্বাচন কমিশনের ঘোষণা মোতাবেক, বিহার বিধানসভা নির্বাচন দুই দফায় অনুষ্ঠিত হবে—প্রথম দফা ৬ নভেম্বর এবং দ্বিতীয় দফা ১১ নভেম্বর। ভোট গণনা হবে ১৪ নভেম্বর, আর সমস্ত প্রক্রিয়া শেষ হবে ১৬ নভেম্বরের মধ্যে। প্রশান্ত কিশোরের দল ইতিমধ্যেই নির্বাচনী প্রস্তুতিতে জোর দিয়েছে। গত ৯ অক্টোবর জন সুরজ পার্টি প্রথম দফায় প্রার্থী তালিকা ঘোষণা করেছিল। তবে প্রশান্ত কিশোর নিজে এবার কোন আসন থেকে লড়বেন তা এখনও প্রকাশ করা হয়নি।

দেখুন আরও খবর: