BJP-র টিকিটে কারা লড়বেন ভোটে? চূড়ান্ত হয়ে গেল তালিকা

ওয়েব ডেস্ক: নভেম্বরে ভোট, তার আগে সরগরম বিহারের (Bihar) রাজনীতি। একের পর এক শিবির থেকে আসছে প্রার্থীতালিকা। বিধানসভা নির্বাচনের (Assembly Election) আগে বুধবার গভীর রাতে তৃতীয় প্রার্থী তালিকা (Candidate List) প্রকাশ করল বিজেপি (BJP)। এই তালিকায় নাম রয়েছে ১৮ জন প্রার্থীর। এর ফলে এখনও পর্যন্ত বিজেপির মোট ঘোষিত প্রার্থীর সংখ্যা দাঁড়াল ১০১, যা এনডিএ জোটের আসন বণ্টন অনুযায়ী দলের জন্য নির্ধারিত মোট আসনসংখ্যা।

এর আগে বুধবার দুপুরে দ্বিতীয় দফায় ১২ জন প্রার্থীর নাম ঘোষণা করে বিজেপি। মঙ্গলবার প্রথম তালিকায় প্রকাশ করা হয়েছিল ৭১ জন প্রার্থীর নাম, যাদের মধ্যে রয়েছেন বিহারের দুই উপমুখ্যমন্ত্রী সম্রাট চৌধুরী ও বিজয় সিংয়ের নাম, এছাড়াও ছিলেন ছ’জন রাজ্য মন্ত্রী। তবে দলের ১০১ জন প্রার্থীর তালিকা থেকে বিজেপি ১৬ জন বর্তমান বিধায়ককে বাদ দিয়েছে। নতুন তালিকা অনুযায়ী, জনপ্রিয় গায়িকা মৈথিলী ঠাকুর এবার লড়বেন দরভাঙ্গা জেলার আলিনগর কেন্দ্র থেকে।

আরও পড়ুন: নীতীশের দল চালাচ্ছে BJP! ভোটের আগে বিস্ফোরক মন্তব্য তেজস্বীর

বিজেপির জোটসঙ্গী জনতা দল ইউনাইটেড মুখ্যমন্ত্রী নীতীশ কুমারের নেতৃত্বে ১০১টি আসনে প্রতিদ্বন্দ্বিতা করছে। এদিকে চিরাগ পাসোয়ানের নেতৃত্বাধীন লোক জনশক্তি পার্টি লড়ছে ২৯টি আসনে। অন্যদিকে, হিন্দুস্তানি আওয়াম মোর্চা (সেক্যুলার) ইতিমধ্যেই তাদের ছয় প্রার্থীর নাম ঘোষণা করেছে।

তবে আসন্ন নির্বাচনে সবচেয়ে নজরকাড়া কেন্দ্র হতে চলেছে রাঘোপুর। এই আসনে এবার বিজেপি প্রার্থী করছে সতীশ কুমার যাদবকে। এই কেন্দ্রটি ২০১৫ সাল থেকে তেজস্বী যাদবের দখলে রয়েছে। প্রশান্ত কিশোরের নতুন দল জন সুরাজ পার্টির পক্ষ থেকে চঞ্চল সিং এই কেন্দ্রেই প্রতিদ্বন্দ্বিতা করবেন। উল্লেখযোগ্যভাবে, রাঘোপুর আসনটি লালু যাদব পরিবারের এক ঐতিহ্যবাহী দুর্গ। তেজস্বীর আগে এই আসন থেকেই বিধায়ক ছিলেন লালুপ্রসাদ যাদব এবং তাঁর স্ত্রী, প্রাক্তন মুখ্যমন্ত্রী রাবড়ি দেবী। তাই এই আসনে এবার টক্কর জোরদার হতে চলেছে বলে অনুমান বিশেষজ্ঞদের।

দেখুন আরও খবর:

The post BJP-র টিকিটে কারা লড়বেন ভোটে? চূড়ান্ত হয়ে গেল তালিকা first appeared on KolkataTV.